1Te'uri xc'un jun chique i wukub ángel, chi cuc'am te i qui lak piqui 'ab. —Sa'aj wu' —xu bij chwe—, quin c'ut ni tojpen chawe chi ca pe na puwi i nim laj tinimit chi 'o chuc'ulel u q'uial ya. I tinimit-le lic pacha jun ajmac laj ixok chi n-ch'am tu c'aslemal. 2I je 'atol tzij re u wach i jyub ta'aj qui 'anom i n-'us taj chuwach i Dios rumal i tinimit-le; xe'elok pacha quiqui 'an i achiab ru' jun n-ch'am ta laj ixok. Ni'pa i winak re u wach i jyub ta'aj qui 'anom i n-'us taj junam ru' i tinimit-le; xe 'elok pacha xe 'abar che i víno chi u yom ire chique. (Queje ile xu bij i ángel chwe.) 3Are quin tijin ile chi rilic pinwach, i u Tewal i Dios xu 'an chwe chi xin c'ami bi che jun jyub tz'inilic rumal i ángel-le. Chila xwil wi jun ixok, 'an-nak chirij jun pacha itzel chicop cak rij. I itzel chicop-le, 'o u q'uial tak biaj tz'ibtal chuwach ronojel u ch'acul, chi lic kajsabal re u 'ij i Dios. I u jolom, je wukub, xak 'o lajuj ruc'a'. 4I ixok chi 'an-nak chirij, lic u wikom rib, lic chom u 'u', queb u wach ca tzunic: 'o i cak che, lic cak; xak 'o i cakcoj pacha morádo. Xak 'o u q'uial ruwaj, 'o rarit, 'o u q'uial bak che u 'ab, 'is pakal rajil. Xak 'o jun tu'bal ya pu 'ab, lic óro. Xui-ri, i tu'bal ya-le, nojnak che i n-'us taj, xak che i n-ch'am taj chi petnak ru' i mal laj c'aslemal re i ixok-le. 5I ixok 'o jun biaj tz'ibtal chuwach u crusil, are jun biaj chi n-etamam ti usuc'. Queje iri cu bij: "Iri are i nim laj Babilónia, chi qui chuch conojel i je ajmac laj tak ixokib, xak conojel i je aj 'anol n-'us taj chuwach i jyub ta'aj." Queje ile tz'ibtal chuwach u crusil. 6Are 'uri xwilo chi i ixok lic 'abarel, xui-ri, ire 'abarel rumal i qui quiq'uel i je re i Dios, xak rumal i qui quiq'uel ique chi je camsam na rumal u cojic u tzij i Jesus. Are xwilo, lic xin bisoj. 7Te'uri i ángel xu bij chwe: —¿Wuchac xa bisoj? —co'ono—. Yin quin sakij chawe wach usuc' i ixok-le, xak i itzel chicop chi uc'awnak chi 'o wukub u jolom, xak 'o lajuj ruc'a'. 8I itzel chicop-le chi xawilo, c'as te'ek, y wo'or n-ta chic. Xui-ri ya quel chali pa jul chi naj kajnak pa jyub, te'uri ca sachsax ni u wach. I winak chi to' je re u wach i jyub ta'aj quiqui bisoj na, are quiquil u wach. Je are ique chi n-tz'ibam ti qui bi chupam i wuj pa tz'ibtal wi qui bi ni'pa i 'o qui c'aslemal sakil. I wuj re i c'aslemal 'ax 'o wi c'a chu xebal 'ij sak. Ni'pa i n-tz'ibtal ti qui bi chupam i wuj-le, quiqui bisoj na are quiquil u wach ire chi c'as te ujer, y wo'or n-ta chic, xui-ri, ya ca c'un tan chic —xcha. (Xak xu bij:) 9—Are i quin bij chawe-ri, are craj 'o a no'oj chu tayic u be. I wukub u jolom i itzel chicop-le are i wukub u wi jyub re i nim laj tinimit chi in bim na. 10I wukub jolomaj-le xak que'elok are wukub nimak tak 'atol tzij. Jo'ob chique je camnak chic, y jun c'a ca tijin che u 'atbal tzij; i jun chic c'a maja ca c'unic. Are ca c'un i jun chi q'uisbal-re, n-cu ch'ij ta naj. 11Te'uri ca c'un i uwajxak 'atol tzij, chi are itzel chicop chi c'as te ujer, y wo'or n-ta chic. I uwajxak-le, are jun chique i wukub 'atol tzij chi ic'awnak chic. We xc'unic, xa ca sachsax ni u wach. 12I lajuj uc'a' awilom, que'elok je are lajuj 'atol tzij chi c'a maja quiqui jek i qui 'atbal tzij. Ca ya' na chique chi je 'atol tzij, xui-ri, xa queb oxib 'ij quiqui 'at na tzij. Junam ru' itzel chicop quiqui 'at ni tzij. 13I lajuj 'atol tzij-le, xak jun qui no'oj chiquiwach: quiqui ya na qui 'atbal tzij pu'ab i itzel chicop; lic quiqui to na. 14Quiqui 'an ni ch'o'oj chirij i jun chi ral Chij ca bix che. Xui-ri ire, junam cu' i je teren chirij, que tiqui na chique, man ire ca rajawin piquiwi conojel i que rajawinic; ire are i nim laj 'atol tzij piquiwi conojel i je 'atol tzij, ni'pa i je teren chirij ire, je chatal y je sic'tal rumal i Dios; ique n-caco'taj taj. 15I ángel xu bij chic chwe: —I u q'uial ya xawilo, pa cul wi i n-ch'am ta laj ixok que'elok je are u q'uial tak winak aj pa u q'uial tak tinimit, aj pa u q'uial tak jyub, u q'uial tak quijayil, u q'uial tak ch'awbal. 16I je lajuj 'atol tzij in bim chawe, co'on panok tzel quiquil ni ixok-le. Ique xa caco'taj canok; quiqui canaj canok lic ch'analic. Quiqui tij ni u ti'ijlal, y quiqui poroj na. 17I Dios u yom piqui nojbal chi quiqui sach u wach. I ixok-le chi xawilo are i nim laj tinimit chi cu rajawij piquiwi i 'atol tzij re u wach i jyub ta'aj. I je lajuj 'atol tzij-le, are i Dios u yom piqui nojbal chi quiqui 'an xak jun che quib y quiqui jach ni qui 'atbal tzij pu'ab i itzel chicop. Queje quiqui 'an ique ile c'a ca tz'akat na ronojel pacha u bim i Dios. (Queje xu bij i ángel ile chwe.)
APOCALIPSIS 17